Talsmaður Rússlandsstjórnar segir að það eigi eftir að hafa þveröfug áhrif ef vesturveldin beita Vladimír Pútín forseta refsiaðgerðum vegna Úkraínudeilunnar.
Joe Biden Bandaríkjaforseti segir að til greina komi að beita Vladimír Pútín, forseta Rússlands, refsiaðgerðum ef rússneski herinn ræðst inn í Úkraínu. Talsmaður Pútíns segir að slíkt eigi eftir að hafa þveröfug áhrif og magna Úkraínudeiluna enn frekar.
Joe Biden var inntur eftir því, þegar hann ræddi við fréttamenn í gær, hvort til greina kæmi að beita Pútín forseta refsiaðgerðum ef rússneski herinn réðist inn í Úkraínu. Hann kvað já við því og bætti við að innrás ætti eftir að hafa alvarlegar afleiðingar fyrir Rússa, ekki aðeins efnahagslegar og pólitískar. Áhrifanna ætti eftir að gæta um allan heim. Þetta yrði stærsta innrás sem gerð hefði verið frá því í síðari heimsstyrjöldinni.
Dmitry Peskov, talsmaður rússnesku stjórnarinnar, sagði í dag að refsiaðgerðir gegn Pútín yrðu ekki sársaukafullar pólitískt séð, þær yrðu eyðileggjandi. Áhrifin yrðu þau að Úkraínudeilan magnaðist enn frekar.
Peskov bætti því við að bandarískir stjórnmálamenn virtust ekki vera vel inni í staðreyndum þegar þeir ræddu um að beita hátt setta rússneska embættismenn efnahagsþvingunum. Það væri einfaldlega ekki hægt þar sem þeim væri bannað að eiga eignir erlendis.
Til stendur að hátt settir embættismenn frá Þýskalandi, Rússlandi, Úkraínu og Frakklandi hittist í París í dag og ræði Úkraínudeiluna. Peskov sagðist vona að fundarmenn ræddu vandamálið á opinskáan hátt og að viðræðurnar ættu eftir að skila árangri.

Talsmaður Rússlandsstjórnar segir að það eigi eftir að hafa þveröfug áhrif ef vesturveldin beita Vladimír Pútín forseta refsiaðgerðum vegna Úkraínudeilunnar. 